b'\n_START_ARTICLE_\nMe\xc5\xa1t\xc5\xa1oran alanko\n_START_PARAGRAPH_\nMe\xc5\xa1t\xc5\xa1oran alanko (ven. \xd0\x9c\xd0\xb5\xd1\x89\xd1\x91\xd1\x80\xd1\x81\xd0\xba\xd0\xb0\xd1\x8f \xd0\xbd\xd0\xb8\xcc\x81\xd0\xb7\xd0\xbc\xd0\xb5\xd0\xbd\xd0\xbd\xd0\xbe\xd1\x81\xd1\x82\xd1\x8c, Me\xc5\xa1t\xc5\xa1orskaja nizmennost; \xd0\x9c\xd0\xb5\xd1\x89\xd1\x91\xd1\x80\xd0\xb0, Me\xc5\xa1t\xc5\xa1ora) on j\xc3\xa4\xc3\xa4kauden muodostama alava tasanko, joka sijaitsee Keski-Ven\xc3\xa4j\xc3\xa4ll\xc3\xa4 Moskovan, Vladimirin ja Rjazanin alueilla. Se rajoittuu pohjoisessa Kljazmaan, lounaassa Moskvajokeen, etel\xc3\xa4ss\xc3\xa4 Okaan sek\xc3\xa4 id\xc3\xa4ss\xc3\xa4 Sudogdaan ja Kolpiin. Maaper\xc3\xa4 on l\xc3\xa4hinn\xc3\xa4 moreenin, saven tai kalkkikiven p\xc3\xa4\xc3\xa4lle kerrostunutta hiekkaa ja hietasavea. Alangon suurimmat joet ovat Bu\xc5\xbea, Tsna, Polja, Gus ja Pra. Alueella on paljon j\xc3\xa4rvi\xc3\xa4 ja soita. Sekamets\xc3\xa4t k\xc3\xa4sitt\xc3\xa4v\xc3\xa4t yli puolet pinta-alasta. Hiekkakankailla on m\xc3\xa4ntymetsi\xc3\xa4, Kljazman ja Okan jokilaaksoissa niittyj\xc3\xa4. Soita on ojitettu ja muutettu maatalousmaaksi. Maatalous on keskittynyt lihan ja maidon sek\xc3\xa4 siipikarjan tuotantoon. Alueelta nostetaan turvetta ja louhitaan kvartsihiekkaa._NEWLINE_Alangon nimitys juontuu suomalais-ugrilaisesta me\xc5\xa1t\xc5\xa1eran kansasta.'